Pistorius-familie kap terug oor boek se ‘verregaande bewerings’Foto: http://piquetbooks.com/products/ovtt/ Die boek, Oscar vs the Truth, is deur die broers Calvin en Thomas Mollett geskryf en het internasionaal wye mediadekking ontvang. Die Britse Daily Mail het berig die Mollett-broers voer aan die boek is gegrond op “nuwe bewyse wat aan die lig gekom het” en toon na bewering dat Pistorius Steenkamp met ŉ windbuks en ŉ krieketkolf aangeval het voordat sy geskiet is. Die boek bevat glo foto’s van onder meer ŉ besering aan Steenkamp se rug, wat die skrywers beweer ooreenstem met die punt van ŉ krieketkolf. Op nog ŉ foto word ŉ koeëlgat in Pistorius se kamerdeur gewys wat volgens die skrywers ooreenstem met dié van ŉ windbukskoeël. Anneliese Burgess, woordvoerder van die Pistorius-familie, het in ŉ verklaring gesê hoewel die familie hulself in die verlede daarvan weerhou het om op die talle “verregaande en onwaar bewerings” oor die saak te reageer, het hulle gevoel dat hulle geen keuse het as om op die bewerings in Oscar vs the Truth te reageer nie aangesien daar so baie mediadekking aan die boek en die inhoud gegee is. “Hierdie sogenaamde ondersoek is gegrond op wat die skrywers beweer is ‘nuwe bewyse’. Daar is geen nuwe bewyse nie. Elke foto is [aan die hof] voorgelê en elke bewysstuk is ontleed in die intensiewe 43-dae lange verhoor,” het Burgess gesê. “Dit is heeltemal belaglik om voor te gee dat die staatsaanklaer en sy regspan, wat so vasbeslote was om hul teorie van moord met voorbedagte rade te bewys, enige bewyse sou miskyk wat bewys dat Oscar die krieketkolf vir enige iets anders gebruik het as om die deur oop te slaan.” Sy het die boek as “ŉ aandag-soekende geldmaak-oefening” beskryf deur “twee gewone burgers met speurderfantasieë”. “Dit is natuurlik baie gerieflik dat hierdie rusbankspeurders sulke sensasionele nonsens-teorieë kan opmaak sonder dat dit in ŉ hof bewys hoef te word of onder kruisverhoor ontleed moet word.” Burgess het beklemtoon dat albei howe wat die saak aangehoor het Oscar se weergawe van gebeure aanvaar het – dat hy gedink het Steenkamp was steeds in die slaapkamer toe hy deur die badkamerdeur geskiet het. Die hoogste hof van appèl het verlede jaar Pistorius se skuldigbevinding aan strafbare manslag na dié van moord omgekeer. Pistorius sal na verwagting van 13 tot 17 Junie weer in die hooggeregshof in Pretoria verskyn om gevonnis te word.